*Intervju s učenicom Ninom Vrdoljak, trećeplasiranoj na Državnome natjecanju iz biologije*

 ***NIJE TREĆA SREĆA, NEGO ISPRVE TREĆA U DRŽAVI***

 *U svakoj školi, pa tako i u našoj, postoji niz učenika s različitim talentima u različitim područjima, no ove godine školskim hodnicima provukla se lijepa vijest da će učenica 7.b razreda Nina Vrdoljak sudjelovati na Državnome natjecanju iz biologije. I sudjelovala je! I osvojila hvale vrijedno 3.mjesto!****Na početku čestitamo ti na postignutome uspjehu. Jesi li se nadala tako velikome uspjehu?***

Hvala na čestitkama. Najiskrenije, ovolikome se uspjehu nisam nadala, na samom početku sam razmišljala hoću li uopće *proći* školsko natjecanje. Kada sam se plasirala na županijsko natjecanje, nisam očekivala prolazak na državno jer sam mislila da nas je u županiji previše i da je državno natjecanje nedostižan san.***Pošto je za tvoje znanje trebalo puno truda, tko te je i kako potaknuo na učenje?***

Na učenje se redovito potičem sama, osobito kada izgubim volju. Sjetim se zašto to radim i da je najbolja od svih opcija lijepo sjesti i naučiti. Redovita mi je motivacija to da ću imati bezbrižno ljeto, a i nadam se da ću u životu uživati radeći posao koji želim i volim što mi može osigurati samo dobar uspjeh u školi.

Naravno, u pripremama za ovo natjecanje puno mi je pomogla i moja nastavnica Dijana Jukić, koja se jako trudila pružiti mi što više znanja i informacija o natjecanju.

***Koliko truda, odnosno sati na dan, potrošiš na učenje i koja je tajna uspješnoga učenja?***

Moram istaknuti kako to zaista varira i ovisi o puno stvari. Recimo, ima dana kada učim 30minuta, nekad učim i do 4 sata, a nekada ne učim uopće. Dakle, mogu samo iznijeti nekakav prosjek, a to bi bio možda 2h.
Nadalje, mala tajna dobroga učenja je volja, a ona je u mome slučaju velika.Trudim se pronaći nešto zanimljivo i u najdosadnijim tekstovima. Istražim ono što mi je zanimljivo pa povežem s ostatkom lekcije. Tako brže i lakše usvajam gradivo. Trebam nešto što će mi pomoći asocirati i povezivati pojmove, odnosno, nastojim učiti s razumijevanjem. ***Zašto se toliko posvećuješ učenju?***

Učenju se posvećujem zato što, po mome mišljenju, učiti stvarno nije teško. Ali, do toga treba doći. Učenje postaje lagano kada shvatimo zašto učimo i što time postižemo. Svi bismo trebali shvatiti da nam većina informacija, koje trenutno učimo, možda i neće trebati, a jako veliki dio njih ćemo i zaboraviti. Međutim, cilj učenja nije znati sve informacije koje smo dobili, već naučiti kako ih iskoristiti u životnim situacijama, nositi se sa svojim problemima te biti odlučan, imati volju i biti samostalan.
***Koji te predmeti najviše zanimaju i zašto?***

Pa i nemam neke predmete koji me jako zanimaju ili me uopće ne zanimaju, u svakom predmetu nalazim nešto zanimljivo i zato ostvarujem uspjeh u svima.
***Koliko vremena u danu posvećuješ sebi? Koji su ti hobiji? Kako provodiš slobodno vrijeme?***

Trudim se sebi posvetiti što je moguće više vremena. Osobitih hobija i nemam, osim što učim njemački u školi i ponekad španjolski od kuće. Prije pandemije Covida -19 trenirala sam odbojku, ali trenutno, zbog već navedene situacije, ne treniramo. Zato se trudim što više vremena provoditi vani i vježbati, što mi je također jedna mala strast.
U slobodno vrijeme izlazim s prijateljima, idem u šetnju, u trgovačke centre, putujem.***Postoji li dan kad ne učiš? Kako izgleda takav dan?***

Naravno da postoji, takvih je dana rekla bih čak i više nego onih kada učim. Ništa posebno ne radim, odmaram se i opuštam, čitam, slušam glazbu, pomažem mami. To obično bude kada idem na putovanja, a također tako izgleda cijelo moje ljeto!

***Jesi li se i prethodnih godina natjecala i, ako jesi, po čemu se ovogodišnje natjecanje razlikovalo  od prethodnih?***

U prethodnim razredima se nisam natjecala. Međutim, iz iskustava drugih sam saznala da su se prošlogodišnja natjecanja od ovogodišnjih razlikuovala po nekim značajnim stvarima. Konkretno državno natjecanje, prije pandemije, održavalo se na način da bi svi pozvani učenici zajedno sa svojim mentorima išli u Zagreb te tamo svi zajedno pisali test. Također, nagrade su prije korone bile osigurane i bolje, dok su u trenutnoj situaciji upitne.***Kako su tekle tvoje pripreme za natjecanje?***

Za početak, kada smo profesorica Dijana Jukić i ja saznale da sam prošla županijsko natjecanje, počele smo s pripremama. Pripreme za natjecanje trajale su oko mjesec dana i održavale su se virtualno. Nismo radile svaki dan, možda svega 3-4 puta tjedno, i to radnim danima tako da sam imala slobodne vikende. Obilno smo obrađivale sadržaje ove i prošlih godina te pregledavale testove s prethodnih natjecanja. Pred samo natjecanje više nismo učile, već me je profesorica pustila da si sama posložim sve i sustavno obradim, naravno koliko mogu i prema svojim mogućnostima.***Prepričaj nam tijek natjecanja iz biologije i kako je ono teklo s obzirom na okolnosti vezane uz pandemiju?***

Ovogodišnje Državno natjecanje iz biologije održalo se 12.5.2021.g. Provodilo se u svim školama iz kojih su dolazili natjecatelji, odnosno svaki je sudionik test pisao u svojoj školi. Tako sam ga i ja pisala u svojoj školi.
Došla sam pola sata prije kako bismo sve pripremili i ispunili. Kada smo ispunili sve papire, čekali smo početak. Službeno sam mogla početi pisati u 10:00h. Imala sam 2 sata na raspolaganju, dakle mogla sam pisati do 12h. Test sam rješavala polako i smireno. Nisam se uzbuđivala. Kada nešto ne bih znala, samo bih preskočila to pitanje i išla dalje. Kasnije; kada bih se vratila na njega, dosta sam promišljala i na kraju na pitanje uspješno odgovorila. Nakon što sam bila gotova, predala sam test te ga je ravnateljica odmah, sukladno pravilima, skenirala. Test je poslan, a ja sam otišla kući i nekoliko dana čekala rezultate.***Kako si se osjećala kada si saznala da ćeš sudjelovati na državnome natjecanju?***

Zapravo, kada sam prvi put čula tu informaciju, nisam reagirala. Nakon nekoliko sekundi shvatila sam što sam pročitala i tada me preplavila sreća. Shvatila sam da sam prva u županiji id a idem na državno.***Toliko uloženoga truda sigurno će se jednoga dana isplatiti, što planiraš u budućnosti? Hoće li ti sudjelovanje na ovome natjecanju pomoći pri izboru srednje škole/fakulteta?***

Još uvijek nemam ideju o tome što bih željela raditi u životu. Otprilike znam da bih htjela nekakav zanimljiv, energičan, nesvakidašnji posao u kojem ću biti sretna i iskoristiti svoje sposobnosti. Što se tiče srednje škole, izbor će najvjerojatnije pasti na neku gimnaziju, ili neku drugu koja mi može pružiti željene mogućnosti.
Što se tiče ovog natjecanja, koliko sada znam, trebalo bi mi donijeti koji bod kao pomoć za upis u srednju, a također bi trebalo biti navedeno kao dodatna postignuća učenika, mada još nemam nikakvih službenih informacija o tome.

Novinarska skupina